  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Сьӧлта ёросысь Узя черкогуртын «Вуоноысь гурт» программая 10 объектъёсты пукто но тупатъяло. Удмуртилэн тӧроез Александр Бречалов ужъёслэсь мынэмзэс чакланы вуылӥз. Со сярысь элькун тӧролэн но кивалтэтлэн пресс-службазы ивортӥз. « Сьӧлта ёросын улӥсь но ужась адямиос мылкыдэз ӝуто. Татын котькуд ар воштӥськонъёс. Ёрос калыклэсь уло-вылонзэ умоятонъя кичӧлтонъёсты улонэ пыӵатон ласянь одӥгез азьветлӥсь луэ. <…> Ваньзылэн потэ, татын кыкетӥез ёрос центр мед луозы шуыса. «Звезда» - азинскись юн возёс. «Вуоноысь гурт» программае пыриськон сярысь пумкылъян ми ӵошен кутӥм » Александр Бречалов, Удмуртилэн тӧроез 2022-тӥ арын 100 интылы чаклам лулчеберет юртэз пуктыны кутскизы. Али со 70 процентлы дась ни. Юртын лыдӟиськонни но гурт администраци интыяськозы. Ужасьёс юртлэсь пушзэ лэсьто, сантехника пукто, электроезъёс кыско.  Лулчеберет юрт азе брусчатка вӧлдыны, архитектурая поки объектъёс, скамьяос пуктыны, тыл тупатыны малпало. Вӧзаз мерлыко интывылэз умотон ужъёсты йылпумъяло. Лулчеберет юртэз пуктон ужъёсты 2023-тӥ арын быдэстозы. Озьы ик нылпи садэз тупатъяло: выжъёсты, укноосты, вӧлдэтъёсты воштозы, борддоръёсты буялозы, тубатъёсты, тылпу сярысь ивортон, тӧлатон но электротыл сӧзнэтъёсты выльдозы, камераос пуктозы. Юртлэсь азьпалзэ, пырон интыез, юрт котырысь отмосткаез тупатозы, азбарзэ.  Со сяна, «Вуоноысь гурт» программа улсын школаын но фельдшер-акушер пунктын, спортъя площадкаын ужъёс чакламын. Черкогуртэ пырон азе стела пуктозы. Узи черкогуртын Советской урамысь сюресэз тупатӥзы ни, 1,5 иськем пала тротуаръёсы асфальтэн шобыртӥзы. Черклэсь вашкала кенерзэ выльдӥзы, нылпиослы шудон площадка лэсьтӥзы.Озьы ик куасэн но роликиен ветлон трасса вылэ асфальт вӧлдӥзы. Тодэ вайытом, вуоноысь гурт озьы ик Шаркан ёросысь Быгы гуртын кылдытозы. Ватсалом, Вотка ёросысь Пихтовкаын 2021-тӥ арын Россиысь нырысетӥзэ вуоноысь гурт кылдытӥзы. Туэ отын элькун Гербер ортчоз. Шулдыръяськонлэн инъетэз чорыг луоз. Тегъёс: лэсьтӥськон тупатъянужъёс Сьӧлта Удмуртия гурт  